[pic] | ЕВРОПЕЙСКА КОМИСИЯ |

Брюксел, 28.4.2011

COM(2011) 231 окончателен

2011/0099 (NLE)

Предложение за

РЕГЛАМЕНТ НА СЪВЕТА

за изменение на приложение I към Регламент (ЕИО) № 2658/87 относно тарифната и статистическа номенклатура и Общата митническа тарифа

ОБЯСНИТЕЛЕН МЕМОРАНДУМ

КОНТЕКСТ НА ПРЕДЛОЖЕНИЕТО

Целта на настоящия проект на регламент на Съвета е да удължи срока на действие на автономната мярка за суспендиране на митата за определени видове монитори, митата за вноса на които бяха суспендирани на автономно основание до 31 декември 2010 г.

С Регламент (ЕО) № 179/2009 на Съвета от 5 март 2009 г. за изменение на приложение I към Регламент (ЕИО) № 2658/87 относно тарифната и статистическа номенклатура и Общата митническа тарифа на автономно основание бяха суспендирани за ограничен период от време конвенционалните мита в Общата митническа тарифа за някои черно-бели монитори от подпозиция 8528 59 10[1], както и за някои цветни монитори от подпозиция 8528 59 90[2]. Срокът на действие на посочената мярка изтече на 31 декември 2010 г.

Европейската индустрия, представена от DigitalEurope, поиска удължаване на срока на действие на горепосочената мярка за суспендиране.

В резултат на сближаването между информационните технологии и битовата електроника много монитори могат да бъдат използвани както в системите за автоматична обработка на данни, така и като част от различни битови електронни устройства, в т.ч. DVD възпроизвеждащи устройства, устройства за видео игри, автомобилни системи за развлечение.

С оглед на интереса, изразен от европейската индустрия във връзка с удължаването на срока на действие на мярката за суспендиране, и като бъдат отчетени интересите на потребителите, Съюзът е заинтересован да удължи срока на действие на автономната мярка за суспендиране на митата за определени видове монитори до 30 юни 2011 г. и съответното да измени приложение I към Регламент (ЕИО) № 2658/87 на Съвета.

Освен това, за да не бъде прекъсван срокът на суспендирането, се предлага настоящият регламент на Съвета да се прилага с обратна сила, считано от 1 януари 2011 г.

Настоящото предложение е с съответствие с външнотърговската и промишлената политика на Съюза.

С оглед на горепосоченото бе предложено Комисията да представи на Съвета настоящото предложение за удължаване на срока на действие на действащата автономна мярка за суспендиране на митата и приложение I към Регламент (ЕИО) № 2658/87 да бъде съответно изменено.

РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО

На 17 декември 2010 г. бе проведена консултация с Групата по икономически и тарифни въпроси към Комитета по Митническия кодекс.

На 9 февруари 2011 г. бе проведена консултация с Отдела по тарифна и статистическа номенклатура към Комитета по Митническия кодекс.

Европейската индустрия, представена от DigitalEurope, подкрепи удължаването.

ПРАВНИ ЕЛЕМЕНТИ НА ПРЕДЛОЖЕНИЕТО

Правното основание на настоящото предложение за регламент са членове 31 и 32 от Договора за функционирането на Европейския съюз.

Принципът на субсидиарност не се прилага, тъй като предложението е от изключителната компетентност на Съюза.

Предложението е в съответствие с принципа на пропорционалност, тъй като съгласно предвиденото в Договора то насърчава търговията между държавите-членки и трети държави и уравновесява търговските интереси на икономическите оператори (производители от Съюза и вносители), без да внася промяна в списъка с митническите отстъпки на ЕС съгласно Споразумението за СТО.

По силата на член 31 от Договора за функционирането на Европейския съюз мерките за суспендиране на автономни мита и автономните тарифни квоти се определят от Съвета с квалифицирано мнозинство въз основа на предложение на Комисията.

ОТРАЖЕНИЕ ВЪРХУ БЮДЖЕТА

Несъбрани мита от порядъка на 45,17 милиона EUR (въз основа на данните за вноса от 2009 г.).

НЕЗАДЪЛЖИТЕЛНИ ЕЛЕМЕНТИ

Тъй като срокът на предложения регламент изтича на 30 юни 2011 г., се препоръчва неговото бързо приемане.

2011/0099 (NLE)

Предложение за

РЕГЛАМЕНТ НА СЪВЕТА

от [...] година

за изменение на приложение I към Регламент (ЕИО) № 2658/87 относно тарифната и статистическа номенклатура и Общата митническа тарифа

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 31 от него,

като взе предвид предложението на Европейската комисия,

като има предвид, че:

1. С Регламент (ЕО) № 179/2009 на Съвета от 5 март 2009 г. за изменение на приложение I към Регламент (ЕИО) № 2658/87 относно тарифната и статистическа номенклатура и Общата митническа тарифа[3] бяха изцяло суспендирани за период от две години автономните мита по Общата митническа тарифа за определени черно-бели и други монохромни монитори и за определени цветни монитори с течнокристална технология на изображението с кодове по КН съответно 8528 59 10 и 8528 59 90.

2. От съображения, свързани с икономическата и промишлената политика, Европейският съюз е заинтересован да удължи срока на действие на автономната мярка за суспендиране на митата, предвидена в Регламент (ЕО) № 179/2009, за период от шест месеца, започващ от 1 януари 2011 г.

3. Вследствие на преструктурирането на позиция 8528 от Комбинираната номенклатура въпросните монитори вече попадат в кодове по КН 8528 59 10 и 8528 59 40. Следователно предвиденото в настоящия регламент суспендиране на тарифните квоти следва да се отнася за тези кодове.

4. Регламент (ЕИО) № 2658/87[4] на Съвета следва да бъде съответно изменен.

5. Предвиденото в настоящия регламент суспендиране представлява удължаване на действието на постановеното с Регламент (ЕО) № 179/2009 суспендиране, чийто срок изтече на 31 декември 2010 г. Тъй като е в интерес на Съюза да няма прекъсване в тарифното третиране на мониторите, обхванати от суспендирането, настоящият регламент следва да се прилага от 1 януари 2011 г.,

ПРИЕ НАСТОЯЩИЯ РЕГЛАМЕНТ:

Член 1

Част втора, раздел XVI, глава 85 от приложение I към Регламент (ЕИО) № 2658/87 се изменя, както следва:

(1). текстът в колона 3 към код по КН 8528 59 10 се заменя със следното:

„14 (*)

_________

(*) Митото е суспендирано на автономно основание до 30 юни 2011 г. за черно-бели или други монохромни монитори с течнокристална технология на изображението, снабдени с конектор с цифров видеоинтерфейс (DVI) или с конектор с видеографичен масив (VGA), или и с двата, чийто диагонал на екрана не превишава 77,5 cm (т.е. 30,5 инча), с формат 1:1, 4:3, 5:4 или 16:10, с разделителна способност, по-голяма от 1,92 мегапиксела и с разстояние между точките, не по-голямо от 0,3 mm. (Код по ТАРИК 8528 59 10 10)“;

(2). текстът в колона 3 към код по КН 8528 59 40 се заменя със следното:

„14 (*)

_________

(*) Митото е суспендирано на автономно основание до 30 юни 2011 г. за цветни монитори с течнокристална технология на изображението, чийто диагонал на екрана не превишава 55,9 cm (т.е. 22 инча), с формат 1:1, 4:3, 5:4 или 16:10. (Код по ТАРИК 8528 59 40 40)“.

Член 2

Настоящият регламент влиза в сила в деня на публикуването му в Официален вестник на Европейския съюз .

Той се прилага от 1 януари 2011 г.

Настоящият регламент е задължителен в своята цялост и се прилага пряко във всички държави-членки.

Съставено в Брюксел на […] година.

За Съвета

Председател

ЗАКОНОДАТЕЛНА ФИНАНСОВА ОБОСНОВКА ЗА ПРЕДЛОЖЕНИЯ С ОТРАЖЕНИЕ ВЪРХУ БЮДЖЕТА, СТРОГО ОГРАНИЧЕНО ДО ПРИХОДНАТА ЧАСТ

НАИМЕНОВАНИЕ НА ПРЕДЛОЖЕНИЕТО:

Предложение за Регламент на Съвета за изменение на приложение I към Регламент (ЕИО) № 2658/87 относно тарифната и статистическа номенклатура и Общата митническа тарифа

БЮДЖЕТНИ РЕДОВЕ:

Глава и статия: глава 12, статия 120

Вписана в бюджета сума за съответната година: 16 653 700 000 EUR (B2011)

ФИНАНСОВО ВЪЗДЕЙСТВИЕ:

( Предложението няма финансово отражение

X Предложението няма финансово въздействие върху разходите, но финансовото въздействие върху приходите е, както следва:

Въз основа на данните за осъществения внос през 2009 г. максималната загуба на приходи се оценява на 45,17 милиона EUR.

(в млн. EUR до първия знак след десетичната запетая)

Бюджетен ред | Приходи[5] | 6-месечен период, считано от дд/мм/гггг | [Година: Първо полугодие на 2011 г.] |

Статия 120 | Въздействие върху собствените ресурси | 01/01/2011 г. | 45 166 000 |

МЕРКИ ЗА БОРБА С ИЗМАМИТЕ

Прилагане на обичайните мерки съгласно Митническия кодекс на Общността.

ДРУГИ ЗАБЕЛЕЖКИ

Използван бе следният изчислителен метод.

Стойността на внесените монитори с код по ТАРИК 8528 59 10 10 и 8528 59 90 40 бе получена въз основа на данните за 2009 г. (към момента не бяха налични пълните данни за 2010 г.). Спрямо получената стойност бе приложена съответната ставка на митото (14 %), за да бъдат определени загубите от мита върху вноса по тези кодове. Накрая бе приспаднат размерът на разходите по събиране (25 %), за да бъдат определени загубите на собствени ресурси за 2009 г. Приема се, че обемът на търговията с въпросните продукти няма да се промени за периода, обхванат от настоящото предложение за налагане на автономна мярка за суспендиране.

860,30 млн. EUR (стойност на вноса) * 0,14 = 120,44 млн. EUR (брутна стойност) * 0,75 = 90,33 млн. EUR (нетна годишна стойност) * 0,5 = 45,17 млн. EUR (нетна стойност за период от 6 месеца)

Загубата на приходи от традиционните собствени ресурси се компенсира от вноските на държавите-членки въз основа на БНД.

[1] Черно-бели или други монохромни монитори с течнокристална технология на изображението, снабдени с конектор с цифров видеоинтерфейс или с конектор с видеографичен масив, или и с двата, чийто диагонал на екрана не превишава 77,5 cm (т.е. 30,5 инча), с формат 1:1, 4:3, 5:4 или 16:10, с разделителна способност, по-голяма от 1,92 мегапиксела и с разстояние между точките, не по-голямо от 0,3 mm.

[2] Цветни монитори с течно-кристална технология на изображението, чийто диагонал на екрана не превишава 55,9 cm (т.е. 22 инча), с формат 1:1, 4:3, 5:4 или 16:10.

[3] ОВ L 63, 7.3.2009 г., стр. 1.

[4] ОВ L 256, 7.9.1987 г., стр. 1.

[5] По отношение на традиционните собствени ресурси (мита за селскостопански продукти, налози върху захарта, митни сборове) посочените суми следва да бъдат нетни, т.е. след приспадането на 25 % разходи по събирането